
ACTA APOSTOLICAE SEDIS 


COMMENTARIUM OFFICIALE 


ACTA BENEDICTI PP. XV 


LITTERAE APOSTOLICAE 


UNA E PRAEBENDIS CANONICALIBUS ECCLESIAE SS. CELSI ET [ULIANI AD TEM- 
PLUM S. IOANNIS FLORENTINORUM IN URBE CLERO VETERIS FLORENTINI 
STATUS RESERVATUR. 


BENEDICTUS PP. XV 


Ad perpetuam rei memoriam. — Quod, in tanta Urbis amplifica- 
tione, ad salutem animarum aptius tutiusque procurandam, omnino 
necessarium videretur, id fel. rec. decessor Noster Pius X providente 
aggressus est, ut in recentissimis Urbis regionibus novae e solo exci- 
tarentur Curiales Aedes, et nonnullarum e veteribus paroeciis ambitus 
opportuniore ratione circumscriberetur. Quo permotus consilio, idem 
decessor Noster per Litteras Apostolicas « Susceptum, Deo inspirante » 
a. d. 1x Kal. Novembris an. mcmvi datas, Ordinem Canonicorum et 
Paroeciam SS. Celsi et Iuliani ad templum Sanct Ioannis, nationis 
Florentinorum, transtulit, abolita paroecia quae ibidem iam constituta 
erat eiusque reditibus novae paroeciae attributis, quam ad Sanctae 
Mariae Angelorum in Thermis per easdem Apostolicas Litteras insti- 
tutam voluit. Rem feliciter ad effectum deductam esse decem paene 
annorum experimento satis est cognitum; Archisodalitas enim Pietatis 
ad Sancti loannis Florentinorum non modo Archipresbyterum Paro- 
chum et Canonicos SS. Celsi et Iuliani libenter excepit, sed etiam se 
in mutuis rationibus tam aequam tamque benevolam praestitit, et una 

cum Capitulo et curia se optime in eodem templo consistere luculenter 
ostenderit. Qua re cum mirifice delectati simus, wolumus Archisodali- 
tatem, quam memoravimus, aliqua carere paternae charitatis Nostrae 
significatione, quae quidem tum pro meritis eius sit praemio, tum ipsam 
eius coniunctionem cum Capitulo et Curia, non sine utriusque utilitate, 
arctiorem efficiat. Plurimum igitur confisi, fore, ut proposito Nostro 
grata eorum voluntas, quorum interest, cumulate respondeat, unam e 
praebendis canonicalibus SS. Celsi et luliani reservamus clero veteris 
Florentinorum Status uti anno mpxxx erat, salvo tamen Nobis ac Suc- 
cessoribus Nostris iure eiusdem libere conferendae cuivis uni e sacer- 
dotibus, quos legitime cooptari liceat in Archisodalitatem Sancti Ioannis 
Florentinorum seu Pietatis. Ne quid vero dubitationis incidat, neve quis 
temere ius sibi vindicet a mente Nostra alienum, distincte ac singillatim 
declaramus, ad veterem Florentinorum Statum pertinere, ad rem de qua 
agitur, quotquot orti sint ipsimet, vel geniti ex patre vel saltem pro- 
gnati ex avo natis tum in Provinciis, uti hodie definiuntur, Florentina, 
Arretina, Pisana, Liburnensi (excepta insula Ilva), tum in territoriis Collis 
Hetrusci et Montis Politiani (vulgo Colle Val d’ Elsa et Montepulciano) 
e Provincia Senensi, itemque Piscae, Bargae et Feroniae (vulgo Pescia, 
Barga et Pietrasanta) e Provincia Lucensi. Quod reliquum est, statuimus, 
quae e praebendis canonicalibus SS. Celsi et Iuliani prima posthac 
vacabit, eam esse, eo modo quo diximus, conferendam. Concessionem 
vero Nostram tamdiu durare volumus quamdiu Ordo Canonicorum 
SS. Celsi et Iuliani in eodem Sancti Ioannis templo, sua munia exer- 
cebit, eamque omnino desinere, si, quavis de causa, idem Capitulum 
alio transferatur. Contrariis quibuslibet minime obstantibus. 

Datum Romae apud Sanctum Petrum, sub annulo Piscatoris, die x 
mensis augusti an. mcmxvi, Pontificatus Nostri secundo. 


P. Carp. GasparrRi, a Secretis Status. 

EPISTOLAE 
I 
AD R. P. D. FELICEM AMBROSIUM ARCHIEPISCOPUM 8S. IACOBI DE CUBA, CETE- 


ROSQUE CUBANAE REIPUBLICAE EPISCOPOS, DE FOVENDA POPULARI PIE- 
TATE IN ALMAM DEI MATREM. 


Venerabiles Fratres, salutem et apostolicam benedictionem. — Vene- 
rabilis Frater Titus, Archiepiscopus tit. Lacedaemoniensis, Noster apud 
vos Legatus, proxime certiores Nos reddidit Decretum quo, vestris 
annuentes precibus, almam Dei Matrem renuntiavimus principem Rei- 
publicae istius patronam, popularibus vestris exspectatum gratumque 
adeo fuisse, ut in omnium ore ac sermone statim versata res, omnium 
statim animos laetitia affecerit. Recreat Nos, venerabiles Fratres, haec 
iuncta cum grati in Nos animi significatione fidei pietatisque christianae 
testificatio, eademque in spem erigit fore ut, hortatu atque exemplo 
vestro ac reliqui omnis Cubani Cleri, avita religio in Virginem augu- 
stam tam alte radices firmet in istis civitatibus atque adeo floreat chri- 
stianae vitae laudibus, ut omnia vobis bona pariter cum illa advenisse 
laetemur. 

Quam spem Nobis vobisque communem ut divinae gratiae subsidia 
curaeque vestrae ac labores ad optatum adducant exitum, testem bene- 
volentiae Nostrae apostolicam benedictionem vobis omnibus, venera- 
biles Fratres, Clero populoque unicuique vestrum tradito libentissime 
impertimus. 

Datum Romae apud S. Petrum, die xxi augusti mcmxvi, Pontifi- 
catus Nostri anno secundo. 


BENEDICTUS PP. XV 


II 


AD R. P. LUDOVICUM THEISSLING, RECENS ELECTUM DOMINICANI ORDINIS MODE- 
RATOREM GENERALEM, UT EIDEM GRATULETUR ET VOTA EXPRIMAT. 


Dilecte Fili, salutem et apostolicam benedictionem. — Laetamur 
utrumque: et concreditum tibi a fratribus fuisse supremum Ordinis 
Magisterium,.et comitia ita fuisse peracta, ut fraternitatis caritatem con- 

cordia confirmaverit. Alterum enim te eum praestat cui ad honestandam 
collatam dignitatem summa facultas in optima voluntate non desit: argu- 
mento alterum est te posse fidenter ad gubernacula accedere, cum non- 
nisi frugiferum esse possit regimen illud quo obedientes gaudent, atque 
ita gaudent, ut lata unis animis suffragia novum quasi ignem suppo- 
suisse videantur communibus religiosae perfectionis propositis ac stu- 
diis. Id quidem epistola nuntiavit, quam ad Nos dedisti cum sodalibus 
qui tecum comitiis interfuerunt, et uli ex animo gratulamur, ita Deum 
exoramus, ut gratia sua confirmet quod operatus est in vobis, et 
magisterium tuum ita fortunet, ut quos fructus tulit consilium ac 
pietas antecessoris tui, dilectissimi Nobis in Christo, Hyacinthi Cormier, 
sollertia tua ac prudentia in ampliorem adducat ubertatem. 

Hisce votis et hac spe iucundissima, cum tibi, dilecte Fili, quem 
videre quamprimum confidimus et coram alloqui, tum universo Domi- 
niciano Ordini caelestium conciliatricem munerum Nostraeque testem 
benevolentiae, apostolicam benedictionem peramanter in Domino imper- 
timus. 

‘Datum Romae apud S. Petrum, die xxu augusti mcmxv1, Pontificatus 
Nostri anno secundo. 


BENEDICTUS PP. XV 


AD FELICEM 8S. R. E. PRESB. CARDINALEM DE HARTMANN, ARCHIEPISCOPUM 
COLONIENSEM, CETEROSQUE ARCHIEPISCOPOS ET EPISCOPOS E GBRMANIA 
QUI NUPER FULDAM CONVENERUNT. 


Dilecte Fili Noster et venerabiles Fratres, salutem et apostolicam 
benedictionem. — Legentes vestram communem epistolam, quae quidem 
reddita Nobis est ipso die anniversario suscepti a Nobis Pontificatus 
maximi, tempestivum quemdam solatii fructum cepimus, primum, cum 
perspiceremus, id quod noveramus iam, vos gravissima in re Nostram 
plane mentem assequi rectissimeque interpretari voluntatem. Etenim 
ad hance aegritudinem, qua ob tantam tamque diuturnam filiorum 
caedem conficimur, accedit ut crebrae illae Nostrae ad reconciliandam 
pacem hortationes nonnullis in indignam suspicionem venerint, in alio- 
rum quoque apertam offensionem ceciderint, quasi eas voces Nobis non 
communis salutis amor, sed Nostrae propriae alicuius utilitatis spes 

eliceret, aut ita hoc belluni velimus componi ut talis exsistat pax, quae 
iustitiae et aequitatis fundamento non nitatur. Adeo perturbationes ani- 
morum impediunt iudicium veri, ut his obscurum sit quod est eviden- 
tissimum, Pontificem Romanum, ut Vicarium Regis Pacifici, et omnium 
christianorum Patrem, non posse ex officii conscientia admonere, sua- 
dere, hortari aliud, nisi pacem; illum hoc pacto non aliquorum hominum 
agere causam, sed humanitatis; idque: praesertim in hac immanitate 
belli, cuius si quis vel unius diei spatio finem acceleraverit, non is 
parum bene meritus de genere humano dicendus. sit. Interea, dum erit 
in exspectatione pax, levare aliqua ex parte molem miseriarum, quae 
huic bello coniuncta est, omni qua possumus ope, pergamus. In quo vos 
Nobis egregiam navare operam cernimus, tum universis catholicorum 
societatibus, quae per Germaniam beneficentiae causa sunt, foederatis, 
quo necessitatibus tenuiorum in immensum auctis celerius uberiusque 
subveniatur; tum iis providentissime institutis Paderbornae operibus in 
multiplicem utilitatem omnium, quotquot intra Germanici imperii fines 
captivi reperiuntur. Quod Nos laudantes christianae caritatis inventum, 
eodem tempore Episcopi Clerique Paderbornensis curam atque soller- 
tiam, et catholicorum omnium e Germania liberalitatem laudamus. Sed 
potissimum hodie caritatis munus - quod vos praeclare exsequimini 
et in quo perseveretis hortamur - est hoc, dare operam ut inter homines 
diversarum gentium, quas bellum dissociavit, non modo ne exacuantur 
odia, verum, mutuis christianae misericordiae officiis, sensim molliantur. 
Ita quodammodo munietur via ad optatissimam bonis omnibus pacem 
et hance eo stabiliorem, quo altiores in ipsis animis radices egerit. Quare 
insistite, ut facitis, divinam implorare opem, iterando etiam piacularia 
sacra et pueros ad caeleste epulum invitando: plurimum enim possunt 
apud Deum humiles supplicesque preces, quibus paenitentia simul et 
innocentia suffragentur. Atque auspicem divinorum munerum Nostrae- 
que benevolentiae testem, apostolicam benedictionem vobis, dilecte Fili 
Noster et venerabiles Fratres, ac vestro Clero et populo peramanter 
impertimur. 

Datum Romae apud S. Petrum, die vit mensis septembris, in festo 
D. N. Mariae nascentis, anno mpccccxvi, Pontificatus Nostri tertio. 


BENEDICTUS PP. XV 


388 Acta Apostolicae Sedis - Commentarium Officiale 


ACTA SS. CONGREGATIONUM 


SACRA CONGREGATIO CONSISTORIALIS 


PROVISIO ECCLESIARUM 


Successivis S. Congregationis Consistorialis decretis SSmus D. N. 
Benedictus PP. XV has, quae sequuntur, ecclesias de proprio pastore 
providit, scilicet: 


16 iuniit 1916. — Titulari episcopali ecclesiae Europensi praefecit 
R. P. D. Tranquillum Guarneri, translatum ab ecclesia cathedrali Reatina. 

7 augusti. — Cathedrali ecclesiae Pembrokensi R. P. D. Patritium 
Thomam Ryan, hactenus episcopum tit. Clazomen. et administratorem 
eiusdem Pembrokensis dioecesis. 


22 augusti. — Titulari episcopali ecclesiae Basilinopolitanae R. P. 
D. Turibium Minguella y Amedo, hactenus episcopum Seguntinum in 
Hispania. 


29 augusti. — Cathedrali ecclesiae Corcagiensi R. P. D. Danielem 
Cohalan, hactenus episcopum tit. Vagen. et Auxiliarem eiusdem Corca- 
giensis dioecesis. 

6 septembris. — Metropolitanae ecclesiae de Manila R. P. D. Michaé- 
lem O’ Doherty, hactenus episcopum Zamboangensem. 

— Episcopali ecclesiae Iarensi seu S. Elisabeth R. P. D. Mauritium 
Patritium Foley, hactenus episcopum Tuguegaraoanum. 

— Episcopali ecclesiae Lipensi R. D. Alfridum Verzosa, parochum 
loci Bantay, dioecesis Novae Segobiae. 

12 septembris. — Episcopali ecclesiae S. Agathae Gothorum R. D. lose- 
phum de Nardis, parochum loci Capri, dioecesis Surrentinae. 

30 septembris. — Cathedralibus ecclesiis Maceratensi et Tolentinae, 
R. D. Romulum Molaroni, canonicum praepositum cathedralis ecclesiae 
Pisaurensis. 


— 

SACRA CONGREGATIO RITUUM 


QUEBECEN. 


DECRETUM INTRODUCTIONIS CAUSAE BEATIFICATIONIS SEU DECLARATIONIS MAR- 
TYRII SERVORUM DEI IOANNIS DE BREBEUF, GABRIELIS LALEMANT, ANTONII 
DANIEL, CAROLI GARNIER, NATALIS CHABANEL, ISAACI JOGUES, RENATI 
GOUPIL ET IOANNIS DE LA LANDE, E SOCIETATE IESU. 


Causa beatificationis seu declarationis martyrii Servorum Dei Ioan- 
nis de Brébeuf, Gabrielis Lalemant, Antonii Daniel, Caroli Garnier, 
Natalis Chabanel, Isaaci Jogues, Renati Goupil et Ioannis de la Lande, 
e Societate Iesu, ad Sacrorum Rituum Congregationem deducta, Ecclesia 
Canadensis universa spe atque exspectatione felicis exitus erigitur, eius- 
que faustum laetumque nuncium iam praegustare videtur. In conspectu 
enim illius sunt Viri sanctitate et virtutibus illustres, decus et orna- 
mentum propriae regionis, ex quibus sex, sacerdotes et missionarii, re- 
gionem ipsam excoluerunt et irrigarunt, et duo, strenui ac ferventes 
laici, Patribus coadiutores et in passione socii; omnes autem divina 
gratia roborati et «aspicientes in auctorem fidei et consummatorem 
« Iesum, qui, proposito sibi gaudio, sustinuit crucem, confusione con- 
« tempta, atque in dextera sedis Dei sedet ». Insuper, grato iucundoque 
animo, Canadensis Ecclesia eorum laboribus et cruciatibus acceptam 
refert magna ex parte illam fidei legisque christianae firmitatem et obser- 
vantiam qua sequioribus temporibus usque in praesens se decoratam 
et auctam esse conspicit. Neque potest Ipsa unquam oblivisci priorum 
ac feliciorum temporum et verae avitaeque gloriae, quando prisca mater 
Gallia, catholicae fidei et Apostolicae Sedi addictissima, suos filios mis- 
sionarios, prouti in alias regiones, et in novam Galliam mittebat; eosque 
omni favore prosequebatur qui, Christi et Ecclesiae legatione fungentes, 
Evangelium regni Dei gentibus praedicabant in salutem credentium. 
Sed ad propositum reverti opus est et de singulis Dei Servis quaedam 
delibare breviterque innuere. - Primus occurrit Ioannes de Brébeuf, nobili 
genere natus in oppido Condé-sur- Vire, die 25 martii an. 1603. In Socie- 
tatem Iesu cooptatus die 8 novembris an. 1617 et sacerdotio auctus 
an. 1622, missiones indicas Canadensis regionis adivit. Ad Hurones a 

moderatoribus missus an. 1626, ibi mansit usque ad an. 1629. In Gal- 
liam redire coactus, iterum Canadensem regionem, an. 1633, petiit atque 
inter Hurones ab an. 1634 ad an. 1641 ac rursus ab an. 1644 ad 
an. 1649 commoratus fuit. Hoc eodem anno, quasi christianorum 
caput et pater habitus, a barbaris captus et in vincula coniectus, cru- 
delissime torquetur, donec, securis ictu percussus, mortem obit, die 
14 martii. Ingenio et scientia praeditus, libros barbarorum sermone 
scripsit et ‘lexica lucubravit, quibus auxiliis missionarii varios Cana- 
densium dialectos addiscunt et in bonum christianae religionis loqguuntur. 
Sacerdotalibus virtutibus ac laboribus praestans, impenso studio curavit, 
ut omnes Christo lucrifaceret; singularis etiam pietatis cultor et pro- 
pagator exstitit in Deiparam Virginem Mariam eiusque castissimum 
sponsum Ioseph, sanctosque Angelos tutelares. - Secundo loco adstat 
Gabriel Lalemant, Lutetiae Parisiorum die 10 octobris an. 1610 ortus 
ex parentibus nobilitate et virtute claris. Anno 1630 Societatem lesu 
ingressus, tyrocinio peracto atque, emenso philosophiae ac theologiae 
curriculo, sacerdos ordinatus, utramque disciplinam magna cum laude 
publice docuit. Doctrina et virtutibus ornatus et ad Canadenses mis- 
siones, quas iampridem optaverat, destinatus, an. 1646, mense septembri, 
Quebecum pervenit, ubi Indorum linguam didicit. Duobus circiter annis 
regiones illas Sillery et Trois Riviéres sacro ministerio peragravit. Ineunte 
an. 1649 cum Sociis ad Hurones transiit, sed, vix medio anno elapso, 
a barbaris comprehensus exquisitisque tormentis caesus, fidelis Christi 
Servus ac minister supplicio affectus est. - Succedit tertius Antonius 
Daniel, ex honesta familia Deppae natus die 27 maii an. 1601, et Socie- 
tatilesu adscriptus die 1 octobris an. 1621. Vertente an. 1632, sacerdotio 
insignitus, die 24 iunii insequentis anni ad Canadenses missiones se 
contulit. Indorum lingua aliquanto instructus, in eam vertit orationem 
Dominicam, piosque versus a neophitis canendos composuit. E primis 
Sociis fuit Patris de Brébeuf, qui ad Hurones appulerunt et ad locum 
Missionis a S. losepho Thonatiria nuncupatae. Quebecum inde missus, 
seminarium erigendum. suscepit illudque perfecit, alumnis indigenis, 
missionariorum opera, instituendis. Ad Hurones reversus an. 1638, plures 
Missiones fundavit, ex quibus tres praecipuae a sanctis patronis Joanne 
Baptista, Ioseph sponso B. M. V. et Ignatio a Lojola seorsim nomen 
acceperunt. Irruentibus in Missionis locum Iroquensibus, ad foras templi, 
ubi Dei Famulus stabat, custos et defensor sui gregis, interemptus est. 
- Quartus e Sodalibus, Carolus Garnier, Parisiis ortum habuit die 25 maii 
an. 1606. In collegio Claramontensi studiis diligenter incubuit. An. 1694 
in Societatem Jesu admissus, post tyrocinium, litterarum et scientiarum 

curriculo absoluto, volvente anno 1636, sacerdotio initiatus, ad Cana- 
denses Missiones profectus est. Quebeci infantulae Huronensi, quam 
primo baptizavit, nomen Mariae ex voto imposuit. Ad Huronenses 
populos destinatus, inter eos apostolicis laboribus et virtutibus mini- 
sterium suum usque ad obitum consecravit. Speciali mentione dignae 
sunt expeditiones quas DeiFamulus peregit in regionibus Thonatiria et 
de Petan, ac fundationes duarum Missionum quae aS. Ioanne et a S. Ma- 
thia respective appellatae sunt. A barbaris missili plumbeo graviter vul- 
neratus, hominem tamen morientem videns, ad eum omni conatu pervenit, 
quem sacramenti poenitentiae absolutione sublevavit: post haec, ob 
exhaustas vires, in terram recubuit piamque animam exhalavit, die 7 de- 
cembris an. 1640. - Quintus heros, Natalis Chabanel, in diocesi Mima- 
tensi, die 2 februarii an. 1613, ortus est. In Societatem lesu, die 9 februarii 
an 1630, relatus, tyrocinio peracto, philosophica studia cum ingenii et 
diligentiae laude explevit. Plures annos grammaticam, humanas litteras 
et rethoricam Tolosae cum alumnorum profectu docuit. Post theologiam 
et tertium quem dicunt probationis annum, moderatorum iussu ad 
Canadensem provinciam se transtulit, quo appulit die 15 augusti an. 1643. 
Anno uno Quebeci exacto, ad Hurones missus est, eique demandata 
Missio quae a S. Maria nomen habet. Maximo studio atque impensa 
voluntate gloriae Dei et animarum saluti unice intentus, ad opus mini- 
sterii se totum dedit atque usque ad obitum in eo perseveravit. Multas 
tamen adversitates a natura et a daemone sibi oppositas patienter tulit, 
quas, Deo adiuvante, invicte superavit. Postrema vitae die 17 martii 
an. 1649, ad Missionem S. Mathiae proficiscens, quemdam Sodalem 
complexus dixit: « Deo esse serviendum usque ad mortem»; atque, 
ipsa die nondum expleta, ab Hurone apostata interfectus est. - Sextus 
et ultimus e sacerdotum coetu Isaacus Jogues, Aureliae in Gallia natus 
die 10 ianuarii an. 1607, a tenera aetate optimam indolem et ad virtutem 
inclinatam domi ostendit. In collegio Aurelianensi Societatis lesu sedu- 
lam dedit operam studiis. Ipsam Societatem lesu iniit et tyrocinium fecit 
Rothomagi an. 1624. Sacerdotio sancto praeditus, primum sacrum litavit 
die 10 februarii an. 1636; eodemque anno in Canadam missus, Quebecum 
tetigit et ad Hurones transiit, ubi usque ad an. 1642 permansit. Eo 
temporis intervallo Evangelium praedicandi gratia cum P. Garnier et 
cum Raymbault regionem Petunensem petiit. Autumno eiusdem anni 
cum indigenis christianis et cum duobus e Gallia iuvenibus Goupil et 
des Coutures ad Huronenses rediens, prope oram fluminis Richelieu a 
militibus Iroquensibus comprehenditur et, uno fere anno, durissimo 
familiae Iroquensis famulatui addicitur. Multa passus atque etiam cor- 

poris mutilationem, mox in Galliam se confugere potest, ubi ob debili- 
tatem virium et mutilationis defectum impotens factus ad Sacrum litan- 
dum, ab Urbano Papa VIII benignam obtinet dispensationem magno 
cum gaudio ad Sacra acceptam. Ad firmiorem valetudinem restitutus 
Canadam iterum mittitur an. 1644 et ad Montem Regalem progreditur. 
Vertente anno 1646, de mandato Canadensis Gubernatuoris ac praehabito 
suorum moderatorum assensu, cum [roquensibus foedus init ac feliciter 
perficit. Tandem tertio ad Iroquenses regressus, Verbi Dei praedicandi 
munus sibi commissum suscipit; sed a barbaris male exceptus ac 
vexatus, die 18 octobris eiusdem anni 1646 bipennis ictu occiditur. - 
Primus e laicis coadiutoribus se exhibet Renatus Goupil, Andegaviae 
natus. Adolescens inter tyrones Societatis Jesu aliquot menses Parisiis 
commoratur, sed, infirma valetudine laborans, in incoepto non permanet. 
Attamen, post aliquod tempus viribus refectus et sui voti compos red- 
ditus, in Novam Galliam se transfert et Patrum famulatui se totum 
devovet. Duobus integris annis, quum arte chirurgica calleret, sauciis 
aegrotisque in nosocomio degentibus perutilem operam praebuit, in- 
simul pueros et adultos christianae religionis mysteriis et praeceptis 
erudivit. Demum, dum iter ad Iroquensium regionem cum Sociis faciebat, 
in ingressu primae villae ab hostibus captus et fustibus virgisque ferreis 
percussus, sacra Familia Iesu, Maria, Ioseph devotissime invocata, 
aerumnosam vitam cum beata et sempiterna commutavit, die 29 septem- 
bris an. 1642. - Alter laicus coadiutor, nomine loannes de la Lande, 
Deppae ortus, in Canadensi Missione Patribus Societatis lesu se socium 
et famulum sponte libenterque tradidit, publice professus unice cupidi- 
tate inserviendi gloriae Dei se fuisse permotum. Anno 1846, mense 
septembri, Pater Jogues cum fideli suo Socio Ioanne de la Lande ad 
lroquenses proficiscitur; at medio in itinere, prope Sancti Sacramenti 
lacum, ambo in barbarorum manus incidunt. Ab iis vestibus spoliati 
verberibusque caesi, extremum supplicium passi sunt, eodem anno; 
Ioannes de la Lande die 19 octobris, nempe die postero quo eius magi- 
ster Pater Jogues. - Interim fama sanctitatis et martyrii praefatorum 
Servorum Dei signis quoque ac prodigiis, uti fertur, confirmata, adeo in 
dies invaluit, ut super ea Processus Ordinarius Informativus in Eccle- 
siastica Curia Quebecensi fuerit adornatus et cum Processu Rogatoriali 
Parisiensi ad Sacrorum Rituum Congregationem transmissus. Quum 
vero scripta quoque eisdem Dei Famulis attributa, ab ipsa Sacra Con- 
gregatione expensa sint et ex decreto diei 28 maii 1912 nihil obstet 
quominus ad ulteriora procedatur, instante Rmho P. Camillo Beccari, 
Societatis Iesu Postulatore Generali, attentisque litteris quorumdam 

Emorum S. R. E. Cardinalium, Rmi Di Archiepiscopi Delegati Aposto- 
lici Canadensis aliorumque Archiepiscoporum et Episcoporum necnon 
Abbatum, Superiorum Generalium Ordinum et Congregationum Reli- 
giosarum, Capitulorum, Rectorum universitatuum, collegioruum et eccle- 
siarum, praesertim Dioecesium ac Missionum Canadensium; rogante 
etiam Suprema Curia Canadensi legibus ferendis cum primo Ministro, 
praecipuis magistratibus aliisque praestantibus viris ac mulieribus, 
nominatim ex iis qui cum Servis Dei sanguinis vinculis coniuncti sunt, 
infrascriptus Cardinalis Antonius Vico, Episcopus Portuen. et S. Rufinae, 
huius Causae Ponens seu Relator, in Ordinariis Sacrorum Rituum Con- 
gregationis comitiis subsignata die ad Vaticanum coadunatis, sequens 
dubium discutiendum proposuit: An signanda sit Commissio Introdu- 
clionis Causae in casu et ad effectum de quo agitur? Et Emi Patres 
sacris tuendis Ritibus praepositi, post relationem ipsius Cardinalis Po- 
nentis, audito voce et scripto R. P. D. Angelo Mariani, Fidei Promotore, 
omnibus maturo examine perpensis, rescribendum censuerunt: Affirma- 
tove, seu signandam esse Commissionem Introductionis Causae Beatifica- 
tionis seu Declarationis martyrii,si Sanctissimo placuerit. Die8augusti 1916. 

Facta postmodum de his Sanctissimo Domino Nostro Benedicto 
Papae XV per infrascriptum Cardinalem Sacrae Rituum Congregationi 
Pro-Praefectum relatione, Sanctitas Sua, rescriptum eiusdem sacri Con- 
silii ratum habens, propria manu signare dignata est Commissionem 
Introductionis Causae Beatificationis seu Declarationis martyrii Servorum 
Dei Ioannis de Brébeuf, Gabrielis Lalemant, Antonii Daniel, Caroli 
Garnier, Natalis Chabanel, Isaaci Jogues, Renati Goupil et Ioannis de la 
Lande, e Societate Iesu, die 9, eisdem mense et anno. 


4 A. Carp. Ep. Portuen. et S. Rur., S. R. C. Pro-Praefectus. 


L. S. 
Alexander Verde, Secretarius. 

S. CONGREGATIO DE SEMINARIIS 
ET DE STUDIORUM UNIVERSITATIBUS 


LEGES ACADEMIAE ROMANAE 
SANCTI THOMAE AQUINATIS 


I. Academiae nomen erit: Academia Romana S. Thomae Aqui- 
natis. 

II. Huic propositum est explicare, tueri, propagare doctrinam, prae- 
sertim philosophicam, Angelici Doctoris, omniaque accurate servare quae 
tradita sunt in Litteris Encyclicis quarum initium: Aeterni Patris. 

III. Officia Academiae praecipua haec erunt: Studia viresque con- 
ferre cum aliis Academiis eiusdem instituti ad philosophiam christianam 
secundum principia S. Thomae Aquinatis ubique instaurandam. 

Operum et ephemeridum illustrium, et earum maxime quae de rebus 
philosophicis pertractant, notitiam sibi comparare, ut quaenam sit ubi- 
que scientiarum conditio dignoscatur. 

Lucubrationes, ubi opus sit, et libros edere quibus vel gliscentes 
errores refutentur, vel philosophica doctrina illustretur et amplificetur. 

Sedulam dare operam doctoribus informandis scholasticae philoso- 
phiae tradendae apprime idoneis. 

IV. Academia constabit Consilio Academiae regundae praeposito, 
Academicis et Alumnis. 

V. Consilium Academiae Moderatorum coalescet ex tribus EE. Car- 
dinalibus, quorum Cardinalis Praefectus pro tempore Sacri Consilii Semi- 
nariis et Studiorum Universitatibus regundis prior loco erit. EE. Cardi- 
nales Moderatores de rebus Academiae acturi conventum habebunt cum 
e re visum fuerit. Aderit a secretis Academicus unus qui poterit adiu- 
torem sibi adsciscere Academicum alterum ubi opus fuerit. 

VI. Academici a Consilio EE. Cardinalium Moderatorum eligentur. 
Plures quam XXXX numero non erunt. Horum viginti ex doctis viris 
in urbe commorantibus, decem ex italica regione, totidem ex nationibus 
exteris cooptabuntur. Consilio Academiae moderandae omnes parebunt. 

VII. Conventus Academiae singulis mensibus anni academici, uno 
saltem ex EE. Cardinalibus Moderatoribus adstante, habebuntur. Nemini 
ex Academicis Romae commorantibus a conventu abesse fas erit. 

VIII. In his conventibus alter ex Academicis lucubrationem recitabit, 
quam, proposito a Consilio EE. Cardinalium Moderatorum argumento, 
confecerit. 

Lucubratio recitanda expendi prius ab uno e Consilio EE. Cardi- 
nalium Moderatorum et probari debebit. 

Consultatio deinde habebitur de libris ac scriptionibus super re phi- 
losophica in lucem recens editis; et quid facto opus sit, vel ad refu- 
tandos errores, vel ad philosophicam doctrinam declarandam et pro- 
movendam, de sententia EE. Cardinalium Moderatorum in conventu 
adstantium decernetur. 

[X. Lucubrationes in Academicis conventibus recitatae, quas Emi- 
nentissimi Cardinales Moderatores dignas iudicaverint, in exitu anni 
typis edentur. 

X. Ex iuvenibus optimae spei qui philosophiae curriculum emensi 
fuerint coetus Alumnorum constabit. 

EE. Cardinales Moderatores aliquibus ex Academicis alumnos semel 
saltem in unaquaque anni academici hebdomada instituendos tradent 
in praecipuis thomisticae doctrinae capitibus, illisque Academici desi- 
gnati Angelici Doctoris disputationes explanabunt, cum aliorum philo- 
sophorum placitis, ubi opus fuerit, comparatas. 

Dabitur interdum Alumnis ut in academicis conventibus, exercita- 
tionis causa, aliquod philosophicae doctrinae caput, ad mentem D. Tho- 
mae, in praelectionis modum exponant. 

XI. Alumnis qui lectiones academicas integrum annum assidue fre- 
quentaverint, ad eiusdem anni exitum ius erit ad praemia concurrere. 
Ipsis dictabitur aliquod argumentum scripto ab omnibus intra statutum 
tempus explicandum. Qui facto periculo praestantiores iudicati fuerint, 
praemia laudemve consequentur. 

Alumni qui doctoris lauream in philosophia S. Thomae expetant, 
ad periculum doctrinae et scripto et voce faciendum de quolibet capite 
philosophiae, quae vel in speculatione veri vel in moribus versetur, ne 
admittantur nisi biennio saltem in scholis Academiae instituti fuerint 
disputationesque in academicis conventibus frequentaverint. 

Candidalis res successerit satis, si duas tertias punctorum partes 
tulerint. Academici examinatores deligantur per turnum, iique ne pau- 
ciores quam tres ne plures quam quinque unquam sint: ac tum ad pro- 
bandum tum ad improbandum terna singuli habeant puncta, secreto 

attribuenda. Academicus qui est a secretis, vel eius adiutor semper 
aderit, officio examinatoris fungetur et rei exitum adnotabit. 

XI. Certum quoque praemium tum Academicis vel pro praelectio- 
nibus quas habuerint, vel pro scriptionibus quas confecerint, vel prout 
coetibus adfuerint, tum etiam alumnis pro disputationibus quas sive 
defendendo sive arguendo partecipaverint, tribuetur. Huiusmodi autem 
praemia itemque ceteras omnes impensas quotannis faciendas EE. Car- 
dinales Moderatores definient. Is vero qui est a secretis Academiae 
EE. Cardinalibus Moderatoribus postea rationem reddet. 


Ex Audientia habita die 11 februarii 1916, Ssmus D. N. Benedi- 
ctus PP. XV has Leges Academiae Romanae S. Thomae Aquinatis ab 
EE. Cardinalibus eiusdem Academiae Moderatoribus adprobatas, con- 
firmavit, ratasque habuit non obstante Decreto S. C. Studiorum, die 
23 iulii anno 1910, ceterisque contrariis quibuslibet. 


CaIgTANUS CaRD. BISLETI. 
Lupovicus Carp. BILLor. 
Carp. Leaa. 


a 
Salvator Talamo, Academicus a Secretis. 

ACTA TRIBUNALIUM 


SACRA ROMANA ROTA 


PARISIEN. 


NULLITATIS MATRIMONII (EDELINE-LEDANOIS) 


Benedicto Pp. XV feliciter regnante, Pontificatus Dominationis Suae 
anno secundo, die 4 martii 1916, RR. PP. DD. Ioseph Mori Ponens, Fri- 
dericus Cattani et Petrus Rossetti, Auditores de turno, in causa Parisien. - 
Nullitatis matrimonii, inter Albertum Edeline, repraesentatum per legi- 
timum procuratorem ex officio Nazarenum Ferrata, advocatum, et loannam 
Ledanois viduam Lerebours, ream conventam in sede appellationis, inter- 
veniente et disceplante in causa Vinculi Defensore ex officio apud hoc 
8. Tribunal, sequentem tulerunt definitivam sententiam. 


Albertus Eduardus Edeline, communes habens lares cum parentibus 
in oppido Vimoutiers, arti mechanicae addictus post expletam servitii mili- 
taris instructionem in Gallia, circa mensem novembris a. 1899 ad Africanas 
oras profectus, apud Boeros in Transvaliensi regione stipendia meruit; 
elapsisque 8 mensibus ad suos reversus est, qui habitationem alibi seu 
in oppidum Bordeaux Saint-Clair interea temporis transtulerant et apud 
quos ante suam in Africam digressionem propria mobilia miserat a civi- 
tate Parisiensi qua constiterat ad inveniendam occupationem suae arti 
respondentem. Albertus post paucos commorationis dies in nova paren- 
tum sede, ob eumdem scopum Parisios remeavit, sed hac vice non divertit 
apud priorem habitationis locum seu in Avenue de Segur, sed apud 
suum fratrem Iulium in via Buci n. 13, quin tamen nuntium mitteret 
paternae habitationi, in qua adhuc mobilia servabat. 

Parisiis exstans ad dictam occupationem sibi comparandum, obvium 
habuit Georgium Ledanois suum commilitonem in Africa et in eadem 
civitate degentem cum suis parentibus in via Pierre Sarrazin n. 9. Huic 
aderat soror Ioanna iam vidua Lerebours quae post mariti mortem non 

ad suos remeavit, sed mariti defuncti domicilium in via du Faubourg 
Montmartre n. 42 sita in paroecia B. M. Virginis Lauretanae servavit, 
dum parentum domus erat intra fines paroeciae S. Severini. Amicitiae 
relationem Albertus illico instauravit cum Georgio et iniit cum eius sorore. 
Quin imo a [ulio fratre translatis alio laribus seu in oppidum Lilas, 
Albertus habitatum concessit in domum sui amici apud quam cubicu- 
lum conduxit, et post paucos commorationis dies ope et instantia parentum 
Georgii inter eumdem et supra memoratam loannam viduam Lerebours 
sponsalia conciliata sunt, et dein brevi tempore matrimonium initum est, 
cuius celebratio locum habuit die 2 februarii 1901 coram vicario parocho 
eiusdem paroeciae S. Severini, praeviis tantum publicationibus in dicta 
paroecia, eo quod erronee putatum est inibi sponsos domicilium habere. 
Matrimonium hoc infelices exitus sortitum est; si quidem post tres 
vel quatuor cohabitationis annos ex infidelitate et prava agendi ratione 
uxoris concordia inter coniuges evanuit et an. 1904 civiliter separa- 
tum fuit ex culpa eiusdem uxoris et ad instantiam Alberti, qui serius 
edoctus de eius nullitate in foro ecclesiastico ob defectum formae Tri- 
dentinae, die 13 ianuarii 1913 instantiam coram Curia Archiepiscopali 
Parisiensi promovit pro eiusdem nullitatis declaratione. Rite Tribunali 
constituto et processu instructo, iudex Parisiensis d. 24 successivi septem- 
bris sententiam edidit actori favorabilem. A qua cum appellaverit localis 
Vinculi Defensor ad nostrum S. Tribunal hine est quod hodie, praemissis 
omnibus de iure explendis, causa iterum examini subiicitur sub consueta 
dubitandi formula: An constet de nullitate matrimonii in casu ? 


In iure. Patres Domini haec revocanda et prae oculis habenda cen- 
suerunt. Antequam decretum S. C. C. Ne temere d.2 augusti 1907 ede- 
retur, matrimonia coram parocho sive ratione domicilii sive quasi domi- 
cilii proprio, aut illius, vel Ordinarii delegato, et duobus vel tribus testibus, 
sub poena nullitatis ex lege tridentina iuxta notum caput Tametsi 
sess. 24 de Ref. matr. contrahi debebant. « Qui aliter quam praesente 
« parocho vel alio sacerdote de ipsius parochi seu Ordinarii licentia et 
« duobus vel tribus testibus matrimonium contrahere attentabunt, eos 
« S. Synodus ad sic contrahendum omnino inbabiles reddit et huius- 
« modi contractus irritos et nullos esse decernit prout eos praesenti 
« decreto irritos facit et annullat ». Parochus vero quem Conc. Trid. 
indigitat, est ille intra cuius limites paroeciae habent nupturientes 
verum domicilium vel quasi domicilium, seu parochus proprius: et 
sufficit ut una saltem pars in hac conditione inveniatur (Urbanus VIII, 
Const. Haponi 14 augusti 1627; Bened. XIV, Const. Paucis, 19 mar- 

tii 1758; S C.S. Off. 7 iulii 1887) exceptis vagis, de quibus in quae- 
stione utrum ad validitatem eorum matrimonii requiratur ut contrahant’ 
coram parocho loci apud quem diversantur, vel sufficiat ut contrahant 
coram quocumque parocho,conferri potest Card. Gasparri, Tract. Can. de 
mat., § 1090, edit. 3*; in quocumque casu vero pro horum matrimoniorum 
liceitate servandae sunt praescriptiones in cap. 7 eiusdem sessionis. 

- Domicilium nostris et Canonistis, ut tradit Card. D’Annibale, T. Moral., 
v. 1, § 83, est locus perpetuae habitationis. Itaque domicilium eo loco 
quis habere dicitur, ubi larem perpetuum rerumque ac fortunarum sua- 
rum summam constituit, seu, ut in leg. 7 Cod. de incolis, unde non sit 
discessurus si nihil avocet: locus vero pro civilistis est municipium, in 
iure canonico in ordine ad matrimonium est parochia, adeo ut quis domi- 
cilium fovere possit in aliqua civitate et nihilominus illud non retinere 
in paroecia si extra huius fines habeat habitationem a iure requisitam. 
Quasi - domicilium est locus, in quo quis habitat saltem per maiorem 
anni partem. Sed ad utrumque (domicilium scilicet et quasi - domicilium) 
requiritur habitatio more civium, et non sufficit nuda commoratio more 
peregrinorum: Van de Burgt, De imped. mat., vol. 1, cap. 7, n. 210. Ad 
utrumque assequendum duo copulative elementa concurrere debent, nempe 
animus seu intentio habitandi perpetuo vel per maiorem anni partem 
in eo loco, quasi elementum formale, et factum habitationis quasi elemen- 
tum materiale, ita tamen ut elementum materiale sine formali nihil 
omnino operetur, formale e contra sine materiali aliquando domicilium 
vel quasi domicilium recipiat: commoratio enim sine voluntate eam 
ad praescriptum tempus protrahendi inefficax est ad domicilium vel 
quasi domicilium acquirendum, e contra semel domicilio vel quasi 
domicilio acquisito, absentia a loco habitationis etiam ad longum 
tempus si de primo agatur, vel ad aliquod tempus si de secundo, non 
nocet nisi animo eo amplius non redeundi contingat. Unde domicilium 
vel quasi domicilium non concipitur quoadusque quis in aliquo loco 
sedem sibi non constituat cum animo eam retinendi per tempus prae- 
scriptum: quamobrem, iuxta Card. d’ Annibale |. c., « si quis aliquo 
« venerit quasi viator, vel litis aut negotii expediendi causa his expe- 
« ditis aut muneris alicuius quaerendi causa eo non quaesito disces- 
« surus, quamvis praeter opinionem immorari eo loci vel per annum conti- 
« gerit quasi domicilium non acquiri verius est ». 

Domicilium vel quasi domicilium semel rite acquisitum non amit- 
titur nisi per contrariam voluntatem et discessum, quia uti expenditur 
in Ravennaten. H.S. T. d. 15 maii 1911, « omnis res per quas causas 
« nascitur, per easdem dissolvitur ». Ideo non sufficit discessisse, si ani- 

mum revertendi habeas, nec animum discedendi in perpetuum quoad 
revera discesseris: Sanchez, De matr. lib. 3, dis. 23, n. 2. Quin imo, uti in 
cit. Ravennaten. edicitur, difficilius amittitur, quam acquiritur, tum quia 
in dubio de relicto domicilio standum est pro eius conservatione, iuxta 
tritam regulam: In dubio melior est conditio possessoris (cfr. etiam 
Parisien. d. 22 aprilis 1913 coram eodem S. T.), tum quia uti advertitur 
in alia causa Gratianopolitana eiusdem mensis nempe d. 8, domicilium 
est quid favorabile pro fidelibus et eius amissio spectatur ut res odiosa. 
Domicilium autem aliud est necessarium aliud voluntarium. Necessa- 
rium quod habent personae alieni iuris ut filiifamilias in minori aetate 
vel uxor vel pupillus respective sub potestate patris, mariti, tutoris. Filii 
familias per adeptam maioritatem amittunt domicilium necessarium, verum 
si sibi aliud non acquirunt vel melius si primo non renunciant, prae- 
sumuntur continuare paternum et primum domicilium convertitur in 
voluntarium, uti traditur in supra allegatis causis Ravennaten. et Pari- 
sien. At quando hoc domicilium dici debet amissum? In praxi est res 
valde difficilis pro solutione. Auctor F. Deshayes, Questions pratiques 
sur le mariage, in quaes. 48, pag. 80, post nonnullas hypotheses subiectas, 
ita in sua conclusione disserit: «En vertu done de ce principe, qui veut 
« que l’on conserve un domicile tant qu’on ne I’a pas intentionnellement 
«et définitivement abandonné, le majeur reste canoniquement domicilié 
« chez ses parents aprés avoir atteint sa majorité, jusqu’au moment ot 
«ces deux conditions se trouvent pour lui simultanément realisées: son 
« éablissement, au sens propre du mot, sur une autre paroisse, et le 
« renoncement au domicile (la cessation de l’affectus domicilié) qu’ il avait 
« jusqu’alors conservé auprés de ses parents ». At haec cessatio affectus 
domicilii paterni non illico praesumi potest ex acqusitione facta a filio 
alibi simplicis domicilii, vel ex mutatione domicilii facta a parentibus in 
alium locum: non prima quia domicilium in aliquo loco et quasi domi- 
cilium in alio non repugnant, iuxta Card. D’ Annibale, |. c., ad notam 
n. 23; non secunda quia per dictam mutationem non praesumitur dis- 
solutum vel cessatum ligamen familiae cum filio et proinde domicilium 
familiare adhuc perseverare censetur, quoadusque non constet per ido- 
neos testes, aut aliis probationis mediis de mutata filii voluntate. 


In facto. Quod vicarius paroecialis S. Severini in cuius ecclesia 
matrimonium inter Ioannam Ledanois et Albertum Edeline celebratum 
fuit, egerit ex delegatione parochi alterutrius ex contrahentibus nullimode 
statui potest, siquidem de hoc tacet fides initi matrimonii et banna tan- 
tum in ea ecclesia publicata sunt, aliunde in iure licentia seu dele- 


| 
| 
| 


S. Romana Rota 371 


gatio praesumpta non sufficit (confr. supra citatam causam Parisien. diei 
22 aprilis 1913). Hinc videndum an saltem unus ex contrahentibus tem- 
pore contracti matrimonii in paroecia S. Severini domicilium vel quasi 
domicilium foverit. 

Certe Ioanna Ladenois vidua Lerebours affirmat tempore contracti 
matrimonii se habuisse domicilium in paroecia S. Severini. Iudici enim 
sciscitanti respondit, se tunc temporis apud parentes suos habitasse: 
« Ou habitiez-vous au moment de votre mariage avec Mr Edeline? ». 
Resp.: « Avec mes parents rue Pierre Sarrazin ». Sed huic affirmationi 
alia opponitur ab actore, qui contra deponit: « Au moment du mariage 
« ma future habitait 42 Faubourg Montmartre: ses parents au contraire 
« habitaient 9 rue Pierre Sarrazin ». Cuinam depositioni fides praestanda 
est? Rem in casu dirimit iudex Parisiensis qui in suis adnotationibus, 
ut apud acta, haec habet: « L’ affirmation de Mme Edeline disant qu’au 
«moment du mariage elle habitait chez ses parents et avait quitté 
«sans esprit de retour son domicile précédent (qu’elle ne nomme 
« méme pas) rue de Faubourg Montmartre, n’ est pas conforme 4 la réa- 
« lité... Au contraire... Mr Edeline a dit la vérité en affirmant que Mme 
« Ledanois veuve Lerebours habitait bien au moment du mariage 42 Fau- 
« bourg Montmartre ». Et reapse iudex Parisiensis in confirmationem suae 
assertionis producit nonnulla documenta, uti quasdam pistoris notas, sin- 
graphas argentarias pro emptione mobilium facta ab Alberto pro sponsa 
in via Faubourg in pervigilio matrimonii, contractum locationis condu- 
ctionis domus in «rue des Martyrs » incipiendae d. 1 iulii 1901, ex 
quibus certo certius apparet ipsam servasse vetus domicilium in via 
Faubourg Montmartre ante dictum matrimonium, neque mirandum 
eius depositionem esse mendacem, utpote quia emissam scripto tantum 
et absque iuramento et insuper a muliere perditis moribus et Deum 
non timente. 

Praeterea nedum Albertus Edeline actor in causa, sed qui inducti sunt 
testes sive ex parte viri sive ex parte mulieris loannae, omnes affirmant 
hane apud parentes suos tempore celebrati matrimonii non habuisse 
domicilium quod reliquit cum primo viro nupsit, nec unquam restituit, 
et addunt hoc habuisse « rue Faubourg ». Neque relevat opponere hos 
testes discordes esse inter se cum de vero domicilio [oannae sta- 
tuendo tunc temporis deponunt: ex una enim parte est qui dicit domici- 
lium hoc [oannam habuisse 42 Faubourg Montmartre, et ex altera qui 
illud ponit « prés de la Bourse » aut « du cété de la Bastille ». Verum 
baec discrepantia in casu non nocet: quod enim essentiale est, respicit 
domicilii vel quasi domicilii Ioannae in paroecia S. Severini carentiam 

in qua omnes testes unanimiter conveniunt, et praefata discrepantia 
facile componi potest. Nam quae ab utraque parte indicata sunt habi- 
tationis loca in una sita sunt paroecia a Virgine Lauretana nuncupata, 
cuius fines exstant in dextero latere « de la Seine » longe dissita a paroe- 
cia S. Severini sita in latere sinistro. Cum de vero ageretur designando 
viarum nomine facile error in mente testium irrepere potuit, quin tamen 
eorum depositio quoad substantiam conformis, ob hoc caperet detri- 
mentum. Quod ergo affirmavit Ioanna contra veritatem de domicilio suo 
in paroecia S. Severini cum matrimonium contraxit, excluditur a testibus 
omni exceptione maioribus, quorum depositionibus ideo standum est. 
Neque ullum pondus tribui potest fidei celebrati matrimonii in qua 
Joanna asseritur habere domicilium in paroecia S. Severini apud suos 
parentes. Parochus enim utpote novus in paroecia datam domicilii indi- 
cationem bona fide acceptavit, quin illam super hoc investigationem 
institueret, ceu ipse rite rogatus in iudicio deposuit: « C’était un des 
« premiers mariages que je faisais 4 St-Séverin ot je ne connaissais 
« personne. Rien ne m’a permis de penser que la future avait domicile 
« ailleurs. J’ai inscrit dans l’acte que la future était majeure; elle devait 
« l’@tre ». Caeterum super hoc puncto non vacat ulterius immorari, cum 
defensor vinculi Parisiensis Curiae, nihil super eo obiecerit et eadem 
Curia uti certum defectum domicilii in dicta paroecia retinuerit: « Le 
« tribunal de lofficialité de Paris n’a eu aucun doute sur le domi- 
« cile personnel au moment du mariage de madame veuve Lerebours 
« née Jeanne Ledanois au n. 42 Faubourg située sur la paroisse N. D. 
« de Lorette ». Iure itaque Patres Domini in sede appellationis eamdem 
conclusionem amplexi sunt quoad defectum domicilii Ioannae in paroecia 
in qua controversum matrimonium initum fuit. 

Eadem Patres Domini senserunt quoad praesumptum domicilium 
vel quasi domicilium Alberti actoris apud sponsae parentes in via Pierre 
Sarrazin n. 9 tempore secuti coniugii. Sane Albertus e regione Transva- 
liensi remeans, primum apud suos parentes perrexit apud quos omnia 
sua mobilia servabantur inibi translata ante eius in Africam profectio- 
nem: iterum deinde petiit civitatem Parisiensem ut occupationem arti 
suae respondentem inveniret. Ivit ipse in domum fratris sui fulii in via 
Buci 13, et inibi consistens invisit Ioannae fratrem Georgium cum quo 
iam stipendia meruerat in bello apud Boeros: exinde initium habuere 
matrimoniales tractatus cum eadem Joanna ad buius parentum instan- 
tiam. Albertus in fratris domo mansit usque ad finem novembris 1900, 
ceu frater eius Iulius deponit qui eodem mense suos lares ob novam 
occupationem adeptam in oppidum Lilas transtulerat. Hac occasione 

Albertus prius ad suos parentes et dein divertit apud amici Georgii 
parentes in citata via Pierre Serrazin, ibidem brevi tempore com- 
moratus seu quoadusque solemnitas nuptiarum sequeretur seu usque ad 
diem 2 feb. successivi. Inito autem matrimonio conventum erat ipsum 
sequi sponsae domicilium in domo Faubourg Montmartre n. 42: « Cette 
« situation (seu mansio Alberti in domum parentum Georgii, ait idem 
« Albertus), a duré huit ou dix jours. Le mariage était convenu a ce 
« moment-la. Il avait été convenu dés les debuts de mon arrivée rue 
« Pierre Sarrazin... Aprés le mariage nous devions habiter chez ma 
« femme qui avait son domicile et les meubles Faubourg Montmartre ». 
Habitatio itaque Alberti apud Ioannae parentes sub ditione paroeciae 
S. Severini fuit tantum precaria et absque animo ibi quaerendi domi- 
cilium vel quasi domicilium. Quod a testibus etiam confirmatur. Ita 
pater Alberti: « Aprés le mariage mon fils se proposait d’habiter chez 
« sa femme ». Eius mater: « Aprés le mariage les mariés devaient habiter 
« chez la femme ». Helena Edeline, Alberti soror: « Aprés le mariage 
«ils devaient habiter chez la femme Faubourg Montmartre ». Testes 
Georgius Ledanois frater Ioannae et Carola eius soror ponunt sponsos 
convenisse habitatum post nuptias in via des Martirs n. 20: sed hoc 
nil officit, quia haec via proxima est viae Faubourg Montmartre et 
proinde non sita in paroecia S. Severini, sed in illa B. M. Virginis Lau- 
retanae; hinc etiam iuxta hos testes in Alberto exulabat elementum 
formale seu voluntas adipiscendi domicilium vel quasi domicilium in 
praefata paroecia S. Severini. Quibus positis, cum vicarius parochus 
huius paroeciae non fuerit proprius neque sponsae Ioannae neque sponsi 
Alberti, consequitur quod horum matrimonium coram ipso initum, ex 
formae Tridentinae defectu tunc vigentis vitiatum renunciari debet et 
proinde nullum. 

Neque Patres Domini admittere potuerunt fuisse Albertum momen- 
tanee vagum et proinde ipsum quamvis praecario in paroecia S. Seve- 
rini tempore matrimonii commorantem sortitum esse ex titulo vagitatis 
uti proprium illius parochum. Ad hoc enim statuendum, concludenter 
esset demonstrandum Albertum nuntium misisse domicilio paterno. Va- 
gitas enim in iure est res valde odiosa, quod principium, ut traditur in 
causa Parisiensi-Nullit. matr. (Mellard-Varigault) d. 27 ianuarii 1912, est 
incussum, cum status vagi sit extraordinarius et minime praesumendus, 
quia uti legitur in iure romano leg. 25 ff. ad municipalem § 2 « Diffi- 
« cile est sine domicilio esse quemquam ». Hinc in dubio standum est 
pro domicilio servato, praesertim si agatur de domicilio originis: D’ Anni- 
bale |. c., nota 12. Concinit etiam Rota in supra citata Gratianopolitana: 

«cum non constet aperte per expressam animi declarationem quempiam 
voluisse suum relinquere domicilium et suae potissimum originis domici- 
lium, potius admissa est cumulatio duorum vel plurium domicilivrum, ceu 
declaratum est ab H.S. O. in decis. 429, n. 13, p. V, tom. II, decis. 670, 
n. 24, p. IV, tom. III, dec. 364, n. 7, p. XIII in Recent.: « et iure 
« merito, nam ut inibi expenditur domicilium est quid favorabile pro 
« fidelibus, quare eius amissio est valde odiosa et proinde stricte inter- 
« pretanda et applicanda ». In casu pater loquens de domicilio paterno 
sui filii Alberti haec ait: « Il n’a jamais rompu avec le domicile de ses 
« parents ». Equidem mater et soror actoris declarant hunc post reditum 
e Transvaal non habuisse intentionem apud eos manendi: « Il n’a pas 
«eu l’intention de se fixer chez nous, il n’avait pas l'intention de se 
« fixer chez ses parents ». Sed hoc non probat absolutam voluntatem 
relinquendi domicilium paternum, siquidem haec fuit subordinata facto 
inventionis congruae occupationis. Albertus de domo sua et de cogna- 
tione sua discessit necessitatibus vitae magna in civitate consulturus 
mechanicae artis operam locando; sed nullibi unquam habuit sedem fir- 
mam, ut inde argui possit voluntas eius ad paternam domum non 
redeundi. Et revera eo semper remeavit sive antequam stipendia mere- 
retur, sive reversus ab Africa, sive dum Parisiis cum fratre suo mora- 
retur: et insuper Transvaal versus discessurus suppellectilem apud suos 
parentes custodiendam tradidit ibique manserunt usque ad diem cele- 
brationis matrimonii. Constat quidem de Alberti voluntate domicilium 
Parisiis vel in alia civitate acquirendi, sed de facto cum nullibi unquam 
invenerit quod optabat praesumitur paternum domicilium conservasse, 
amissio enim domicilii est valde odiosa proinde stricte intelligenda et 
applicanda. 

Defensor vinculi apud Curiam Parisiensem contendit paternum domi- 
cilium Alberti fuisse ruptum ex facto quod durante eius permanentia 
apud Boeros, eius parentes mutarunt domicilium illud transferendo 
ab oppido Vimoutiers in oppidum Bordeaux Saint-Clair. Sed in casu 
domicilium paternum seu familiare Alberti pendebat non a materiali 
mutatione loci sed potius a voluntate permanendi in familia, quae volun- 
tas etiam post eius reditum perseveravit, ut probant frequentes eius 
reditus in novum parentum domicilium. Ut autem quis amittat domici- 
lium non sufficit discessus a loco in quo illud retinet, sed requiritur ut 
discedat cum animo non revertendi, ex leg. 27 § Celsus ad Munici- 
palem (Sanchez, De matr., lib. 3, dis. 32, 2; supra citata Ravennaten. 
n. 5), qui animus non revertendi in Alberto defuit ex supra enarratis 
circumstantiis, proindeque spectari non potuit uti vagus. 

Hisce omnibus in iure et in facto consideratis et sedulo perpensis, 
Christi nomine invocato, Nos infrascripti Auditores de turno, pro Tri- 
bunali sedentes et solum Deum prae oculis habentes, decernimus, 
declaramus et definitive sententiamus, proposito dubio respondentes: 
Affirmative, seu constare de nullitate matrimonii in casu et sententiam 
Parisiensem primi gradus confirmamus. 

Ita pronunciamus, mandantes Ordinariis locorum et ministris tribu- 
nalium, ad quos spectat, ut exsecutioni mandent hanc nostram defini- 
tivam sententiam et adversus reluctantes procedant ad normam ss. cano- 
num et praesertim cap. 3, sess. XXV, De reform., Concilii Tridentini, 
iis adhibitis exsecutivis et coércitivis mediis, quae magis opportuna et 
efficacia pro rerum adiunctis exstitura sint. 

Romae, in sede Tribunalis S. R. Rotae, die 4 martii 1916. 


Ioseph Mori, Ponens. 
Fridericus Cattani Amadori. 


Petrus Rossetti. 
L. S. 


Ex Cancellaria, 26 aprilis 1916. 


Sac. T. Tani, Notarius. 


_SUPREMUM 
SIGNATURAE APOSTOLICAE TRIBUNAL 


BONONIEN. 


COMMISSIONIS SEU REGULARITATIS PAROECIAE 


inter Ordinem Canonicorum Regularium Ssmi Salvatoris, repraesentatum 
per legitimum procuratorem Thomam Ambrosetti, advocatum, et Curiam 
Archiepiscopalem Bononiensem. 


1. Ante publicarum rerum eversionem, sub exitum saeculi xvium, 
civitatis Bononiensis paroeciae LIV recensebantur, ex quibus duodecim 
ad Regulares pertinebant, ac plures aliae iuripatronatus tum populari, 
tum familiari subdebantur. Anno autem 1806 universae ad numerum XVIII 

redactae sunt, omnesque declaratae saeculares, ac, una excepta, liberae 
collationis; quae nova paroeciarum conditio usque in praesens substan- 
tialiter immutata perseveravit: hodie enim auctus est numerus paroe- 
ciarum ad XXIV; ex his vero tres tantum iuripatronatus subiacere, 
nullam tamen regularibus concreditam esse, asserebatur vel in ipsa 
Relatione status dioeceseos in visitatione SS. Liminum a. 1911. 

Inter XVIII paroecias quae anno 1806 supererant, adnumeratur 
quoque paroecia S. Iohannis in Monte, quae, absque controversia, ante- 
rioribus annis, immo et saeculis, ad Ordinem Canonicorum Regularium 
Lateranensium SS. Salvatoris plenissimo iure pertinebat; ac propterea, 
dispersis in publica eversione religiosis, bonisque ipsorum depraedatis, 
novo beneficio, novisque redditibus, simul cum ampliore territorio ab 
Archiepiscopo dotari debuit. Restituti postea Bononiae Canonici Regulares 
Lateranenses, in vacationibus huius paroeciae, quae contigerunt aa. 1846 
et 1898, quoddam ius nominandi sibi asserere visi sunt, donec in postrema 
vacatione, quae accidit per obitum parochi saecularis Antonii Domeni- 
chini, d. 13 augusti 1914, iidem Regulares formaliter postularunt ab 
Archiepiscopo, ut praefatam paroeciam regularis conditionis fuisse et 
esse recognosceret. Abnuente autem Curia Archiepiscopali, quae e con- 
trario asserebat paroeciam ab a. 1806 fuisse et esse saecularis prorsus 
conditionis, cogitarunt de lite apud S. R. Rotam vel in primo gradu 
iurisdictionis instauranda, ad quem effectum oblato libello Commissio- 
nem impetrarunt. Immo, quum casum evenisse arbitrarentur articuli 13 
Appendicis ad Regulas Nostri Ordinis, statuentis: « Quum res sit de 
« negotio gravis ponderis, et difficultatibus implexo,... decisio remittitur 
«ad Plenam Signaturam », ad Hane explicite provocarunt. 

In plenariis igitur comitiis Signaturae, die 8 iulii 1916, in aedibus 
Vaticanis habitis, referente Emho ac Reviho P. D. Vincentio Card. Van- 
nutelli, Sacri Collegii Decano, prodiit decisio super consueta formula 
dubii: An sit signanda Commissio in casu. - Quae decisio Efhorum Pa- 
trum, instante nunc Emo ac Reviho Archiepiscopo Bononien. Georgio 
Cardinali Gusmini, de mandato Emi ac Revmi Card. S. Tribunali Prae- 
fecti, publici iuris fit. 

2. Animadverterunt in primis Emi Patres necessariam conditionem 
cui satisfieri debeat per quaamcumque petitionem Commissionis, ad Rotale 
iudicium instaurandum, hanc esse, ut saltem fundamentum aliquod boni 
iuris ex parte petentis demonstretur, super quo consistere valeat actio 
iudicio explicanda et definienda, Utrumque enim manifesta lege indi- 
citur: tum can. 40, § 2, Legis Propriae, coll. cum art. 28-29 Regularum 
Nostri Ordinis, ubi reiiciendam esse iubetur quamlibet petitionem fun- 

damento boni iuris destitutam; tum can. 16 Legis Propriae,‘ubi sta- 
tuitur « reservari Sacris Congregationibus cognoscere de dispositionibus... 
«quae non sint sententiae in forma iudiciali latae »; idque adeo, ut 
(can. 17) « ne obiter quidem de his S. Rota videre possit, et si tamen 
« sententiam proferat, haec ipso iure sit nulla ». Apertius etiam legimus 
in Normis peculiaribus, cap. 1, § 3: « Si libellus ad S. R. Rotam delatus 
« est,... de quaestionis natura videbunt, utrum res administrationis ac 
« disciplinae tramite tractanda sit, an summo iure agendum. Horum 
« primum si accidat, iudicium quaestionis reservatur Sacrae Congrega- 
« tioni cui competit »; quae praescriptio iure Emis Patribus visa est 
continere normam, quae in praesenti casu potissimum ab Ipsis prae 
oculis habenda esset. 

Ad ostendendum autem quam consonum sit Signaturae institutis, 
huic fundamentali principio, hodie universim recepto, de distinctione 
duplicis competentiae, administrativae nempe et iudiciariae, firmiter 
inhaerere, placuit recolere ipsos art. 1698 ss. mot. prop. 10 nov. 1834 
(alias Regolamento Gregoriano), ubi principium illud perspicue ad praxim 
deducitur, ex normis et rescriptis Nostri Ordinis corrivatos esse, prout 
ostenditur in decisione causae Bononien. Competentiae, 20 iunii 1836 
(eius anni XXXIX), extensore Emo Praef. Card. Io. Francisco Falza- 
cappa.! Quin etiam, ipse Emhus Falzacappa in alia decisione Lauretan. 
Circumscriptionis, 1834 (LX XIX), enarrat, se auctore, ad oraculum Ssihi 
per Signaturam tunc primum fuisse provocatum, a quo solemne respon- 
sum acceptum: « Nullum ius esse, nullamque iurisdictionem iudicibus 
« ordinariis in negociis ac controversiis cognoscendis et definiendis, 
« quae a potestate administrativa, politica, directiva, curantur et expen- 
« duntur »; cuius oraculi summam sapientiam pluribus disertisque con- 
siderationibus ibidem illustrat. ? 

3. Hoc igitur fundamento praestituto, in facto animadverterunt Emi 
Patres duo compertissima esse: decretum videlicet in actis haberi, quo 
de conditione et statu saeculari paroeciae S. Iohannis in Monte inde 
ab a. 1806, praeter omnem exceptionem, constat; nullumque e contrario 
afferri documentum, quo decretum illud aliquando rescissum, revocatum 
aut quovis modo effectu destitutum fuisse evincatur. 

Primum quod attinet, prostat in actis decretum die 20 maii 1806 
ab Emo Carolo Card. Oppizzonio, Archiepiscopo Bononien. et Delegato 


1 Decisiones Supremi Tribunalis Signaturae Iustitiae quae prodierunt ab anno 1825 
ad annum 1844, vol. XII, pag. 240. 
? Decisiones etc., vol. X, pag. 380. 

Apostolico, editum, quo, in vim ipsius Delegationis Apostolicae, de uni- 
versis paroeciis Bononiensibus regularibus, et in his nominatim de 
S. Iohannis in Monte paroecia, disponitur, et ita disponitur, ut praesens 
intentio Canonicorum Regularium e diametro excludatur. Dum enim 
hi contendunt evincere paroeciam S. Iohannis in Monte esse regularem, 
in decreto ex adverso legitur: « Usando dell’Apostolica facolta ed auto- 
« rita, a Noi anche specialmente delegata per lettere del Santo Padre 
« Pio Papa VII in data delli 8 giugno e delli 3 agosto del p. p. anno; 
« decretiamo e comandiamo e dichiariamo, che tutte le Chiese Parroc- 
« chiali, le quali per l’addietro sotto qualunque titolo appartenevano ai 
« Regolari, cioé quelle di S. Giovanni in Monte e del SS. Salvatore, etc. ; 
« ora e per l’avvenire ordiniamo che siano libere, sciolte e pienamente 
« esentate da ogni autorita o diritto dei Regolari,... e che siano piena- 
« mente soggette a noi, in perpetuo, e ai nostri successori nell’ Arcivesco- 
« vado di Bologna. Usando poi delle facolta a Noi concesse per mezzo 
« delle suesposte Lettere Apostoliche, le riferite chiese di S. Giovanni 
« in Monte, del Ssiho Salvatore etc. le erigiamo in cure secolari ed ordi- 
« niamo e stabiliamo eleggere, Noi ed i nostri successori, dei chierici 
« secolari, i quali, previo il concorso ed esame alla forma del S. Con- 
« cilio di Trento... assumeranno la Cura delle anime. Derogando etc.; 
« ed anche, etc.; in ogni, etc. ». Porro nemo non videt huiusmodi decre- 
tum, documentum esse in causa decisivum, iuxta praescriptum quoque 
ab Hoe Ordine saepius enunciatum, v. g. in Forolivien. Restitutionis in 
integrum, 22 aug. 1844 (LV), n. 5: « Authenticum et decisivum documen- 
« tum illud solum dicitur, quod claram evidentemque rei probationem 
«ad oculum exhibet, remotis ambagibus, et procul ab omni rationabili 
« haesitatione ». 

4. Alterum quod spectat, pariter in facto est, nullum proferri ex parte 
Regularium instantium documentum quo sufficienter argui possit, post 
annum 1806 paroeciam S. Iohannis in Monte in statum regularem fuisse 
restitutam. E contrario in actis habentur attestationes Archiepiscoporum 
in Visit. SS. Liminum, a. 1830, 1873, 1878, 1897, 1911, ubi illud exclu- 
ditur, dum asseritur in civitate Bononiensi nullam haberi paroeciam regu- 
larem, duas tantum in reliqua dioecesi. Quae autem Regulares instantes 
afferunt adminicula probationum ad coniiciendum, hisce omnibus non 
obstantibus, praefatam paroeciam mansisse regularem, vel delibata, insuf- 
ficientia et inconsistentia apparent, quin immo non semel haec ipsa in 
contrariam conclusionem Judicum sententiam cogunt. 

Afferunt in primis quoddam rescriptum d. 9 augusti 1828, ubi Aposto- 
lica Auctoritate firmatur transactio inter Archiepiscopum et Canonicos 

Regulares circa regularitatem ruralis paroeciae S. Luciae de Corbaria; 
atque ex eo quod in parte narrativarescripti praesupponitur « Cardinalis 
« Archiepiscopus in correspectivitatem nominationis presbyteri saecu- 
« laris, quoad unam dumtaxat ecclesiam paroecialem di Casalecchio 
« nuncupatam, asserto cuicumque iuri quoad cetera[s] de quibus agitur 
«ultro valedixit », confirmare nituntur, ex eo saltem tempore Cano- 
nicos Regulares restitutos fuisse in pristinum quoad omnes paroecias 
Bononienses olim sibi quomodocumque spectantes, una excepta di 
Casalecchio; ergo, concludunt, quoad paroeciam quoque S. Johannis in 
Monte. Sed, - praetermisso etiam quod lectio ceteras facile potest coniici 
orta ex inadvertentia amanuensis qui in subiecta specie tantummodo 
cetera scribere debuisset, se referens videlicet ad diversas propositiones 
quas de tunc controversa paroecia Corbariensi Archiepiscopus succes- 
sive in medium attulerat, - quisque intelligit locutionem ceteras (etiam 
si ita demum legi deberet), additis verbis « de quibus agitur » coarctari 
ad ea quae in precibus rescripto praeviis continebantur; quod cetero- 
quin iubetur principio a Nostro Ordine pluries firmato, v. g. in Romana, 
Circumscriptionis et appellationis,26 ian. 1832 (XXXVI), n. 10: « Plus in 
« gratia Principis esse nequit quam in petitione, et concessio a peti- 
« tione normam accipit ». Idque manifestius elucet consideranti, allata 
quidem verba esse in parte narrativa rescripti, in parte vero dispositiva 
explicite assertum: « expositam in ipsis precibus concordiam probamus ». 
At vero «in ipsis precibus », ubi continentur ea « de quibus agitur », 
nec verbum quidem demonstrare valuerunt Canonici quod ad paroe- 
ciam S. Iohannis in Monte trahi utcumque posset, quum negotium uni- 
versum ibi versetur inter duas nominatas paroecias rurales, S. Andreae 
de Casalecchio et S. Luciae de Corbaria, de quibus tantummodo, in 
effectu, transactio exinde valuit. 

Ostendunt praeterea Canonici, se, in vacationibus quae contigerunt 
aa. 1846 et 1898, sollicitos satis fuisse in asserendo suo iure coram Archie- 
piscopis, satisque intentionem suam fuisse consecutos. Verum, inspectis 
actis, illico in comperto positum est huiusmodi ius, quod sibi dicunt 
‘cum effectu asseruisse, nequaquam illud fuisse de quo quaeritur, nempe 
proprietatis seu regularitatis paroeciae: etenim in utraque vacatione 
praehabitus est concursus, cuius vi - a. 1846 libere, a. 1898 ad praesen- 
tationem Abbatis Canon. Regular. SS. Salvatoris - Archiepiscopi paroe- 
ciam sacerdotibus saecularibus contulerunt. At vero incontroversum 
in iure est, ex Constit. S. P. Pii V Ad exequendum, d.1 nov. 1567, § 5, 
paroeciam regularem, qualis dici potest solummodo paroecia plenissimo 
iure Monasterio seu Ordini unita, non conferri per concursum. Quin 

etiam haec intentio asserendi regularitatem paroeciae in praefatis 
rerum adiunctis, expressis verbis exclusa apparet in ipsis litteris Ab- 
batis Can. Regul. Lateranensium praetensi iuris assertivis. Legimus enim 
in litteris a. 1846: « quella parrocchia gid di antica nostra pertinenza » ; 
in litteris a. 1898: « Nomino quindi e presento... come parroco di S. Gio- 
« vanni in Monte, parrocchia di diritto padronale dei Canonici Latera- 
« nensi »: ubi elucet non de regularitate paroeciae, sed de iurepatro- 
natus regulari super paroeciam saecularem tunc negotium fuisse: at 
iuxta ipsos iuridicos conceptus, et ea quae fuse recolit, v. g. S. R. Rota, 
in una Brunnen., Incorporationis seu iurispatronatus, d. 28 mart. 1914 
(Acta Apostolicae Sedis, vol. VI, p. 319 ss.), mutuo sese excludunt haec 
duo, iuspatronatus et incorporatio, adeo ut non possit iam consistere 
actio de regularitate paroeciae, post invocatum merum iuspatronatum. 
Ceterum, animadverterunt Emi Patres, non doceri in praefatis rerum 
adiunctis, intercessisse ullo modo Auctoritatem Apostolicam, sine qua 
nec Oppizzonius, nec alius quilibet immutare valuisset quae vigore spe- 
cialium facultatum delegatarum a Summo Pontifice constituta fuerant. 
5. Quum igitur in facto praeter omnem exceptionem constet de de- 
creto, seu de causa sufficienti ex qua incoeperit nova conditio saecularis 
paroeciae controversae, quum nullo modo evincatur decretum illud usque 
in praesentem diem cessasse, seu causam illam effectu destitutam fuisse, 
palam est nullo alio fundamento inniti posse actionem Canonicorum 
Regul. Lateranensium nisi in oppugnanda validitate seu efficacia decreti 
diei 20 maii 1806 supra relati. Verum huiusmodi actio nullitatis, nunc, 
post CX annos, nulla lege instaurari permittitur (cfr. Decis. Sign. a. 1832 
[XV] in Romana Circumser. et appell.n. 5: «triginta enim annorum spatio 
actiones quascumque nullo facto discrimine perimi, tralatitium in iure 
scimus »); multo magis, quod, sive ex iam delibatis, sive ex iis quae in 
actis prostant, satis superque evincitur, pluries in praeterito tempore, 
verbis et factis, Canonicos Regul. Lateranenses agnovisse plenam vim 
decreti de quo agitur, quodque, ut a limine animadvertimus, adeo fir 
mum semper et invulneratum mansit, ut nulli unquam contestationi 
occasionem dederit, atque vel in praesentiarum universum statum paroe* 
ciarum Bononiensium, simul cum aliis eodem tempore editis, regat atque 
moderetur. Sufficiat vel innuere quod a. 1823 Canonici Regul. Latera- 
nenses ut recuperarent libros chorales in ecclesia S. lohannis de Monte 
derelictos, Apostolicum Rescriptum de re impetrarunt. At vero, si adeo 
constat de ipsorum acquiescentia praeterito tempore, normis ipsius decreti 
Oppizzoniani d. d. 20 maii 1806 (liceat verba usurpare in simili specie 
prolata in decis. Sign. in Centumcellarum, Restitutionis in integrum, 

d. 21 april. 1825 [eius anni XVIII, p. 65]): « vetitum est iudicibus destruere 
« quod semel actoribus placuit ». Cfr. et decis. CXXI, in Collect. Decis. 
Signaturae, an. 1845-1854, § 8, 9: « licet ea irrita et nulla fuissent, ex 
« posteriori tamen acquiescentia et acceptatione, plenam adversus eos 
« sibi vindicant auctoritatem ». 

Super hisce validissimis rationibus innixis nihil adiiciendum Emi- 
nenlissimis Patribus visum fuisset, ut suaderent Oratoribus, inaniter se 
in Commissionis beneficio spem suam collocasse; sed missis omnibus, 
adhuc unum in hac causa exsurgit quod ipsorum intentioni e regione 
adversatur: quod nempe cognitio de validitate et efficacia decreti a 
Delegato Apostolico editi in materia ad ordinem administrativum procul 
dubio spectanti, ut est innovatio status paroeciarum, quae non privata 
iura sed publicum bonum et quidem directe respicit, praesertim in adeo 
gravibus et extraordinariis rerum adiunctis procurandum, haec cognitio, 
inquam, quavis difficultate cessante, ex allatis can. Legis Propriae, non 
quidem S. R. Rotae est deferenda, sed Sacris Congregationibus reser- 
vanda. Agi autem in casu non de privatis iuribus, sed de publica causa, 
luculentissime evincitur, vel ex eo, quod decretum Oppizzonianum d. 20 
maii 1806, non modo ad wniversas paroecias regulares Bononienses exten- 
ditur, sed id ipsum circa eas Auctoritate Apostolica Delegata disponit, 
quod, in ea angustissima tempestate, fere omnes Episcopi Regni Italici, 
ut ex actis constat in specie de Imolan., Forolivien., Faventin., etc., in 
suis dioecesibus constituere debuerunt, Apostolica Sede sciente et non 
contradicente, de paroeciis a Regularibus, tunc dispersis, omnino de- 
relictis. 

Itaque ad propositum dubium: An sit signanda commissio in casu, 
Emi ac Revmi Patres in Plena Signatura diei 8 iulii 1916 responderunt: 
Negative. 

Hanc vero ipsorum Eminentissimorum Patrum decisionem, SSimus 
Diius Noster Benedictus Div. Prov. PP. XV, in Audientia eadem die 
Emo Card. Praefecto concessa, approbavit et ratam habuit. 

Atque ita editum est, etc.; non solum, etc., sed et omni, etc. 

Datum Romae, die 8 augusti 1916. 


Ubaldus Mannucci, Signaturae Votans 


L. S. 
VISA 


Nicolaus Marini, a Secretis. 


Josephus adv. Fornari, Notarius. 

DIARIUM ROMANAE CURIAE 


SEGRETERIA DI STATO 


NOMINE 


Con Biglietti della Segreteria di Stato, il Santo Padre si é degnato di 


nominare: 


4 settembre 1916. — Mons. Luigi Sincero, Uditore della S. R. Rota, e il 
Rmho P. Raffaele di San Giuseppe, dei Carmelitani Scalzi, Consultori della 
sacra Congregazione dei Seminari e delle Universita degli Studi. 

— Il Rmo P. Domenico Reuter, ex-generale dei Minori conventuali, Con- 
sultore della sacra Congregazione dell’ Indice. 

13 settembre. — Mons. Teodoro Valfré di Bonzo, Nunzio apostolico in 
Austria-Ungheria ed arcivescovo titolare di Trebisonda. 

22 settembre. — L’ Emo signor cardinale Diomede Falconio, Pr otettore 
delle Suore del Patrocinio di S. Giuseppe. 

4 ottobre. — Il Rmho Sac. Alberto Levame, Segretario dell’ Internunziatura 


apostolica di Colombia. 


AVVISO 


La Direzione dell’« Annuario Pontificio » presso la Segreteria di Stato 
interessa vivamente gli Illmi e Rmhi Ordinari delle diocesi, i Collegi prelatizi, 
i Superiori generali degli Ordini religiosi, i Rettori dei collegi ecclesiastici e 
tutti i dignitari appartenenti alla Corte pontificia a volerle trasmettere in 
tempo utile le relazioni e rettifiche occorrenti per la edizione dell’« Annuario » 


pel prossimo anno 1917, in conformita della lettera circolare dell’ Emo sig. Car- 
dinale Gasparri, Segretario di Stato, in data 15 luglio 1915, e delle particolari 


istruzioni ricevute al momento delle nomine e promozioni. 


— 

MAGGIORDOMATO DI SUA SANTITA 


NOMINE 


Con Biglietti di S. E. Rtha Mons. Maggiordomo, il Santo Padre si é degnato 


di nominare: 


Camerieri Segreti soprannumerari di S. S.: 


29 agosto 1916. — Mons. Luigi Camboni, della diocesi di Ozieri. 

— Mons. Elia Lutzu, della medesima diocesi. 

30 agosto. — Mons. Ugo O’ Reilly, della diocesi di Dromore. 

— Mons. Emidio Gresele, della diocesi di Ascoli Piceno. 

14 settembre. — Mons. Domenico Marena, della diocesi di Sant’ Angelo 


de’ Lombardi e Bisaccia. 


Camerieri Segreti di Spada e Cappa soprannumerari di S. S.: 


14 ottobre 1914. — Il sig. Van Waterschoot van der Gracht Gualtiero, 
della diocesi di Amsterdam. 

10 agosto 1916. — Il sig. marchese Raimondo de Dalmau y de Olivart, 
della diocesi di Madrid. 

28 agosto. — Il sig. Giorgio Salleron, della diocesi di Versailles. 

5 settembre. — Il sig. avv. Mareantonio Caracciolo del Leone, di Roma. 


Camerieri d’onore in abito paonazzo di S. S.: 


26 agosto 1916. — Mons. Alessio Cavallini, della diocesi di Padova. 
29 agosto. — Mons. Antonio Isoleri, dell’archidiocesi di Filadelfia. 
2 settembre. — Mons. Enrico Bechem, della diocesi di Colonia. 


Cameriere d’onore di Spada e Cappa di numero di S. S.: 


2 settembre 1916. — Il sig. comm. Luigi Bersani. 

Cappellano Segreto d’onore di S. S.: 
13 settembre 1916. — Mons. Luigi de Marco, dell’ archidiocesi di Chieti. 


Cappellano d’onore extra urbem di S. S.: 


13 settembre 1916. — Mons. Giuseppe Vilaplana Jové, della dioc. di Lerida. 


NECROLOGIO 


10 settembre 1916. — Mons. Giulio Alessandro Leone Bouissiére, vescovo 
di Costantina e di Ippona. 


14 settembre. — Mons. Antonio Maria Bonito, arcivescovo tit. di Assume, 


